Document ID: 32014D0637

DECIZIA DE PUNERE ÎN APLICARE A COMISIEI
din 28 august 2014
de modificare a anexei la Decizia de punere în aplicare 2014/178/UE în ceea ce privește zonele aflate sub restricție din cauza pestei porcine africane în anumite state membre
[notificată cu numărul C(2014) 6169]
(Text cu relevanță pentru SEE)
(2014/637/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (3), în special articolul 4 alineatul (3),
întrucât:
(1)
Decizia de punere în aplicare 2014/178/UE a Comisiei (4) stabilește măsuri zoosanitare de combatere a pestei porcine africane în anumite state membre. Anexa la decizia respectivă delimitează și enumeră anumite zone diferențiate în funcție de nivelul de risc, pe baza situației epidemiologice. Lista include anumite zone din Estonia, Italia, Letonia, Lituania și Polonia.
(2)
De la începutul lunii august 2014, au fost raportate mai multe focare noi de pestă porcină africană în rândul porcilor domestici, aproape de frontiera letonă cu țările terțe, precum și aproape de frontiera cu Estonia. Au fost identificate astfel de cazuri în rândul porcilor sălbatici din zone ale Letoniei care nu fac obiectul Deciziei de punere în aplicare 2014/178/UE. În plus, de la începutul lunii august 2014, au apărut mai multe focare noi în rândul porcilor domestici în Lituania și în Polonia. Numărul, mărimea și situarea focarelor arată o schimbare în răspândirea bolii.
(3)
La evaluarea riscului reprezentat de situația sănătății animalelor din Letonia, Lituania, Polonia și din țările terțe învecinate, ar trebui să se ia în considerare evoluția situației epidemiologice actuale. Pentru a asigura măsuri cât mai specifice de control al sănătății animalelor și pentru a preveni răspândirea pestei porcine africane, precum și pentru a preveni orice perturbare inutilă a comerțului în Uniune și pentru a evita impunerea de către țările terțe a unor bariere nejustificate în calea comerțului, lista Uniunii cu zonele care fac obiectul unor măsuri de control al sănătății animalelor prevăzută în Decizia de punere în aplicare 2014/178/UE ar trebui modificată astfel încât să se țină seama de situația actuală a sănătății animalelor în ceea ce privește boala respectivă în Letonia, Lituania și Polonia și în țările terțe învecinate.
(4)
Este așadar necesară înlocuirea anexei la Decizia de punere în aplicare 2014/178/UE, pentru a include zonele relevante din Estonia, Letonia, Lituania și Polonia.
(5)
Prin urmare, Decizia de punere în aplicare 2014/178/UE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTA DECIZIE:
Articolul 1
Anexa la Decizia de punere în aplicare 2014/178/UE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 august 2014.

Labels: 0
18
6